[{"text_idx": "#000002", "text": "\u201cSciencfikcio kaj Robotoj!\u201d estis la temo en nia rondo, elektita en Herzberg-am-Harz antau\u0306 du jaroj. Pri g\u0302i prelegis unue Petro Chrdle, kiu j\u0302us eldonis la dramon R.U.R. de Karel C\u030capek. Li prelegis pri la du fratoj C\u030capek, c\u0302ar Josef proponis la vorton \u201croboto\u201d, kiu ig\u0302is tutmonda. Je la fino de la semajno ni spektis teatraj\u0302on tiele titolitan, kaj altnivele rolludis junuloj de la urba liceo, kiuj bele elparolis Esperanton. Reg\u0302isoris Radka Obloukova\u0301."}, {"text_idx": "#000003", "text": "Toon Witkam, kiu proponis la temon, prezentis la verkon Terra de Istva\u0301n Nemere, kiu mem venis kaj parolis pri la estig\u0302o de la vivo sur la Tero kaj demandis sin, c\u0302u eble g\u0302i devenis el alia kosmoparto dismetita de alia estaj\u0302o pli matura, kaj pri la evoluo de la vivo en la Tero. Li estas konvinkita, ke iam la homo estos devigata elmigri de sia medie difektita planedo al eble alia galaksio."}, {"text_idx": "#000004", "text": "Miguel Gutie\u0301rrez enmetis mirindan gamon de interesaj ideoj, kiuj instigis viglajn reag-diskutojn c\u0302e la au\u0306skultantaro. Li ricevis multe da aplau\u0306doj, ec\u0302 se ne c\u0302iuj konsentis pri la proponitaj ideoj. La temo tus\u0302is filozofiajn terenojn: \u201cDe kie devenas la vivo?\u201d kaj \u201cEstonte, kiun rolon elprenos robotoj?\u201d Ni debatis pri la dang\u0302ero, kiu kas\u0302ig\u0302as en tiu evoluo. Li ankau\u0306 prezentis numerojn de sia libroserio Sferoj (SciencFikciaj eroj)."}, {"text_idx": "#000006", "text": "Mikaelo Brons\u0302tejn regalis nin per fotoj kaj rakonto pri la fratoj Arkadij kaj Boris Strugackij, sciencfikciaj au\u0306toroj konataj ne nur en Ruslando, kaj kunportis diversajn verkojn de ili."}, {"text_idx": "#000008", "text": "C\u0302ar ni kunvenis en ege bela biblioteko de la Ottendorfer-domo, Detlev Blanke kaj Miroslav Malovec gvidis la seminarion: \u201cEsperanto-Bibliotekoj kaj Arkivoj. Kiel savi la materialon?\u201d Grave estas jure certigi statuson ankau\u0306 de la propraj kolektoj g\u0302ustatempe."}, {"text_idx": "#000009", "text": "Dumtempe, Stano Marc\u030cek gvidis Esperanto-kurson al dudeko da lernantoj, entuziasmigitaj de lia metodo."}, {"text_idx": "#000010", "text": "Akceptis nin la urbestro David S\u030cimek kaj Jana Pernicova\u0301, membro de konsilio de Pardubice-regiono. Nia arang\u0302o estis mirige bone organizita de Petro Chrdle, kiu bedau\u0306rinde diris, ke li faras tion por la lasta fojo, c\u0302ar li deziras nun dedic\u0302i sian tutan tempon al eldonado. Libus\u030ce Dvor\u030cakova\u0301, prezidanto de la Klubo de Esperanto-Amikoj en Svitavy, c\u0302arme, efike kaj diskrete klopodis pri c\u0302io kun tuta teamo."}, {"text_idx": "#000013", "text": "Svitavy ekde nun disponas pri j\u0302us plantita tilia Esperanto-arbo, kies apudstarantan memors\u0302tonon senvualigis kune OSIEK prezidantino Anne Jausions kaj la urbestro Pavel S\u030cimek."}, {"text_idx": "#000014", "text": "Multe da surprizoj rezervis al ni la temo, sed ankau\u0306 la malkovro de la regiono: ne nur la beleta urbo Svitavy, sed ankau\u0306 tiu, kiu fondis g\u0302in: Litomis\u0302lo, kaj unufoje pli, post la vizito de tiu c\u0302i urbo, tre bone tradukita de Pavla Dvor\u030ca\u0301kova\u0301, ni honoris la tombon de Karolo Pic\u0302, same kiel en 2001. Alian tagon Moravska\u0301 Tr\u030cebova\u0301 senvualigis al ni siajn monumentojn."}, {"text_idx": "#000017", "text": "G\u0302i estas artikolo el La Ondo de Esperanto (2012).\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}, {"text_idx": "#000019", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000021", "text": "Musklaku la kovrilon por legi pliajn informojn."}]